KIRJALLINEN KYSYMYS E-0436/01 esittäjä(t): Klaus-Heiner Lehne (PPE-DE) komissiolle. Italiassa kertynyt eläke.



Virallinen lehti nro 040 E , 14/02/2002 s. 0010 - 0011



KIRJALLINEN KYSYMYS E-0436/01 esittäjä(t): Klaus-Heiner Lehne (PPE-DE) komissiolle (16. helmikuuta 2001) Aihe: Italiassa kertynyt eläke Saksassa asuvalle Wolfgang Kaltenbrunnerille on kertynyt eläkettä Italiassa. Hän on toimittanut asiasta vastaaville italialaisille vakuutuslaitoksille useita eläkettä koskevia pyyntöjä, mutta Italian viranomaiset eivät ole käsitelleet niitä. Kaltenbrunner esitti 3. syyskuuta 1998 ja 25. lokakuuta 2000 välisenä aikana lukuisia maksupyyntöjä, joihin Italian viranomaiset eivät ole vastanneet millään lailla. Kaltenbrunnerin mukaan samassa tilanteessa on myös muita Saksassa asuvia eläkeläisiä, joille on kertynyt eläkettä Italiassa. Voiko komissio vastata seuraaviin kysymyksiin: 1. Onko EU:ssa olemassa asiaa koskevia yhdenmukaistavia direktiivejä tai asetuksia, jotka kieltävät käyttäytymisen, josta Italian viranomaiset ovat edellä mainitussa tapauksessa osoitus? 2. Mihin toimiin komissio aikoo ryhtyä Italian viranomaisia vastaan, jos tällaisia asetuksia tai direktiivejä on olemassa? 3. Aikooko komissio esittää ehdotuksen asiaa koskevaksi direktiiviksi tai asetukseksi, jos Euroopassa ei jo ole olemassa edellä mainitun kaltaisia yhdenmukaistamispyrkimyksiä? Anna Diamantopouloun vastaus komission puolesta (5. huhtikuuta 2001) Komissio haluaa ilmoittaa arvoisalle parlamentin jäsenelle, että Euroopan yhteisöjen perustamissopimuksen 42 artiklassa (entisessä 51 artiklassa) säädetään jäsenvaltioiden sosiaaliturvajärjestelmien koordinoinnista. Tämä merkitsee sitä, että sosiaaliturvaa koskevassa yhteisön oikeudessa kansallisia sosiaaliturvajärjestelmiä ei korvata yhtenäisellä eurooppalaisella järjestelmällä, vaan jäsenvaltioille jätetään vapaus päättää omista sosiaaliturvajärjestelmistään. Yhteisön oikeudessa, erityisesti sosiaaliturvajärjestelmien soveltamisesta yhteisön alueella liikkuviin palkattuihin työntekijöihin, itsenäisiin ammatinharjoittajiin ja heidän perheenjäseniinsä 14 päivänä kesäkuuta 1971 annetussa neuvoston asetuksessa (ETY) N:o 1408/71(1) sekä asetuksen (ETY) N:o 1408/71 täytäntöönpanomenettelystä 21 päivänä maaliskuuta 1972 annetussa neuvoston asetuksessa N:o 574/72(2) säädetään yhteisistä säännöistä ja periaatteista, joita on noudatettava kansallisia lakeja sovellettaessa. Tällä tavoin yhteisön oikeudella varmistetaan, että kansallisen lainsäädännön soveltaminen ei vaikuta haitallisesti niihin henkilöihin, jotka käyttävät oikeuttaan liikkua ja oleskella vapaasti yhteisön alueella. Asetuksissa annetaan yksityiskohtaiset eläkkeitä koskevat säännöt. Näiden mukaan jokainen jäsenvaltio, jossa työntekijä on työskennellyt vähintään vuoden ajan, on velvollinen maksamaan eläkettä, joka vastaa siellä täyttyneitä vakuutuskausia. Vanhuusetuudet maksetaan kaikkialla Euroopan talousalueella, missä entinen siirtotyöläinen asuu tai oleskelee, ilman vähennyksiä, muutoksia tai keskeytyksiä. Työntekijän, joka on työskennellyt useissa jäsenvaltioissa ja joka saavuttaa eläkeiän, olisi periaatteessa jätettävä eläkehakemus asuinjäsenvaltionsa toimivaltaiselle laitokselle toimitettavaksi edelleen kaikkien niiden jäsenvaltioiden toimivaltaisille laitoksille, joissa asianomainen on työskennellyt vähintään vuoden ajan. Laitokset käsittelevät hakemukset ja arvioivat eläkeoikeudet asianomaisen lainsäädäntönsä ja edellä mainitun asetuksen mukaisesti. Komissio on tietoinen siitä, että eläkehakemusten käsittely voi olla hidasta, ja tukee sen vuoksi jäsenvaltioiden ponnisteluja, joiden tavoitteena on nykyaikaistaa menettelyjä käsittelyn nopeuttamiseksi. Vuonna 1998 komissio asetti jäsenvaltioiden viranomaistahojen asiantuntijoista koostuvan teknisen toimikunnan, joka on toteuttanut useita kokeiluhankkeita, esimerkiksi eläkkeitä koskevaan sähköiseen tietojenvaihtoon liittyen. Koska arvoisa parlamentin jäsen on toimittanut tarkempia tietoja Wolfgang Kaltenbrunnerin tapauksesta, komissio haluaa tutkia tämän erityistapauksen ja ilmoittaa tuloksesta parlamentin jäsenelle. (1) EYVL L 149, 5.7.1971. (2) Sellaisena kuin se on saatettuna ajan tasalle 2 päivänä joulukuuta 1996 annetulla neuvoston asetuksella (EY) N:o 118/97 - EYVL L 28, 30.1.1997.